ΓΡΑΠΤΗ ΕΡΩΤΗΣΗ P-3837/97 υποβολή: Johannes Blokland (I-EDN) προς την Επιτροπή (21 Νοεμβρίου 1997)

Θέμα: Εκπομπές καρκινογόνων ουσιών από πετρελαιοκίνητες μηχανές

Σύμφωνα με άρθρο που δημοσιεύθηκε στο περιοδικό NEW SCIENTIST της 25ης Οκτωβρίου 1997, ερευνητές στην Ιαπωνία ανακάλυψαν μια ιδιαίτερα μεταλλαξιογόνο ουσία. Πρόκειται για την ουσία 3-νιτροβενξανθεόνη. Η ουσία ελευθερώνεται από πετρελαιοκινητήρες σε πολύ μικρές συγκεντρώσεις, αλλά φαίνεται ότι είναι ιδιαίτερα καρκινογόνος. Μάλιστα προκαλεί κατά 25% περισσότερες μεταλλάξεις του βακτηριακού DNA από ό,τι η ουσία που βρίσκεται στη δεύτερη θέση των πλέον μεταλλαξιογόνων ουσιών. Φαίνεται ότι η ουσία ελευθερώνεται κυρίως όταν πετρελαιοκίνητα φορτηγά αυτοκίνητα μεταφέρουν ιδιαίτερα μεγάλα φορτία.

Οι ερευνητές πιστεύουν ότι υπάρχει σχέση μεταξύ της πρόσφατης αύξησης των περιπτώσεων καρκίνου του πνεύμονα στις αστικές περιοχές και των εκπομπών της εν λόγω ουσίας.

1. Μπορεί η Επιτροπή να επιβεβαιώσει τα αποτελέσματα της ιαπωνικής έρευνας όσον αφορά την εν λόγω κατ'εξοχήν καρκινογόνο ουσία;

2. Ποια συμπεράσματα συνάγει η Επιτροπή από την ιαπωνική μελέτη, όσον αφορά την πολιτική έρευνας της ΕΕ καθώς και την πολιτική της που αφορά τα βαρέα πετρελαιοκίνητα φορτηγά αυτοκίνητα;

Απάντηση της Κας Bjerregaard εξ ονόματος της Επιτροπής (19 Δεκεμβρίου 1997)

Η Επιτροπή γνωρίζει τις έρευνες στις οποίες αναφέρεται το Αξιότιμο Μέλος του Κοινοβουλίου. Τα αποτελέσματα αυτής της ιαπωνικής ερευνητικής εργασίας για την ουσία 3-νιτροβενζανθρόνη δημοσιεύτηκαν πολύ πρόσφατα και δεν έχουν ακόμη αξιολογηθεί ευρέως από την επιστημονική κοινότητα, ειδικότερα δε, από το Διεθνές Κέντρο Ερευνών για τον Καρκίνο (IARC). Κατά συνέπεια, η Επιτροπή δεν είναι σε θέση να επιβεβαιώσει τα εν λόγω αποτελέσματα.

Τα επιδημιολογικά στοιχεία προβάλλουν την κατανάλωση προϊόντων καπνού ως το κυριότερό αίτιο της αύξησης των περιστατικών καρκίνου των πνευμόνων. Θα ήταν πρόωρο να αναθεωρηθεί η εκτίμηση αυτή με βάση μία μόνο μελέτη και την προσωπική γνώμη που ανακοίνωσαν οι ερευνητές.

Η 3-νιτροβενζανθρόνη είναι ένας από τους πολυάριθμους πολυκυκλικούς αρωματικούς υδρογονάνθρακες (PAH) που εκλύονται από τα αυτοκίνητα οχήματα καθώς και κατά την καύση άλλων ορυκτών καυσίμων. Οι PAH ως τάξη είναι γνωστές καρκινογόνοι ουσίες. Οι εκπομπές PAH είναι αλληλένδετες με τις εκπομπές αιωρούμενων σωματιδίων, τόσο από πετρελαιοκινητήρες και βενζινοκινητήρες, όσο και από άλλες πηγές. Ο περιορισμός των εκπομπών αιωρούμενων σωματιδίων μπορεί να αναμένεται ότι θα οδηγήσει επίσης σε περιορισμό των εκπομπών PAH.

Στις 8 Οκτωβρίου 1997, η Επιτροπή ενέκρινε πρόταση οδηγίας του Συμβουλίου ((COM(97)500 )) στην οποία καθορίζονται οριακές τιμές ποιότητας του ατμοσφαιρικού αέρα για αρκετούς ρύπους, συμπεριλαμβανομένων των αιωρούμενων σωματιδίων. Η πρόταση αποσκοπεί κυρίως στον περιορισμό των μη καρκινογόνων επιδράσεων των αιωρούμενων σωματιδίων στην υγεία του ανθρώπου, προβλέπεται όμως ότι θα έχει ως αποτέλεσμα και την περαιτέρω μείωση των εκπομπών PAH, τόσο από τις μεταφορές όσο και από άλλες πηγές πλην των μεταφορών. Σε εύθετο χρόνο θα ακολουθήσει πρόταση σχετικά με οριακές τιμές ποιότητας του ατμοσφαιρικού αέρα για τους PAH.

Η Κοινότητα έχει ήδη θεσπίσει ή καταρτίζει τώρα νομοθετήματα για τη σταδιακή περιστολή των συνολικών εκπομπών αιωρούμενων σωματιδίων από τα πετρελαιοκίνητα οχήματα (συνολική μείωση κατά 70 % περίπου μεταξύ των ετών 1990 και 2010), από τα οποία τα πιο πρόσφατα απορρέουν από το πρώτο πρόγραμμα Auto-Oil ((COM(96)248 τελικό )). Σχετικά με τα βαρέα οχήματα επαγγελματικής χρήσης, η Επιτροπή έχει εγκρίνει πρόταση για τα πρότυπα EURO III ((COM(97)627 )), τα οποία θα ισχύσουν από το 2000 και θα έχουν ως αποτέλεσμα να περιοριστούν οι συνολικές εκπομπές αιωρούμενων σωματιδίων κατά 30 % σε σύγκριση με τα πρότυπα EURO II.

Στοπρόγραμμα Auto-Oil ΙΙ της Επιτροπής, που βρίσκεται σε εξέλιξη, θα μελετηθούν και άλλα μέτρα περιστολής των εκπομπών από τις οδικές μεταφορές και τις υπόλοιπες πηγές με στόχο να υλοποιηθούν τα πρότυπα για την ποιότητα του ατμοσφαιρικού αέρα μέχρι το 2010 με τη μέγιστη δυνατή αποτελεσματικότητα έναντι του κόστους. Στο πρόγραμμα αυτό θα ληφθεί υπόψη κάθε διαθέσιμο στοιχείο σχετικά με τις επιπτώσεις των εκπομπών PAH.

Με βάση τα αποτελέσματα του προγράμματος και στο πλαίσιο μιας ολοκληρωμένης στρατηγικής, η Επιτροπή θα προτείνει και άλλα πρότυπα για τις εκπομπές των αυτοκινήτων οχημάτων και την ποιότητα των καυσίμων τους προς εφαρμογή από το 2005, επικυρώνοντας ή τροποποιώντας τα ενδεικτικά πρότυπα που περιλαμβάνουν οι τρέχουσες προτάσεις οδηγιών για τις εκπομπές των επιβατικών αυτοκινήτων Ι.Χ. και των ελαφρών οχημάτων επαγγελματικής χρήσης και προτείνοντας πρότυπα για τις εκπομπές των βαρέων οχημάτων επαγγελματικής χρήσης από το 2005.

Στην πορεία της τρέχουσας και μελλοντικής έρευνας και πολιτικής στην Επιτροπή θα κατανοηθούν πληρέστερα, όχι μόνον οι φυσικοχημικές ιδιότητες των αιωρούμενων σωματιδίων στην ατμόσφαιρα των αστικών περιοχών, αλλά και η σχέση αιτίου-αποτελέσματος μεταξύ των καυσαερίων των αυτοκινήτων οχημάτων και της υγείας του ανθρώπου και θα εξεταστεί η ανάγκη περαιτέρω στοχοθέτησης των μέτρων περιορισμού των εκπομπών, όπου συμπεριλαμβάνονται η ενδεχόμενη εφαρμογή νομοθετικά κατοχυρωμένων προτύπων για νέους ρύπους και η χρήση νέων τεχνικών μέτρησης.